గృహ కొనుగోళ్లకు ఈపీఎఫ్‌వో దన్ను!
- వేతన జీవులకు సొంతింటి కల నిజం చేసేలా పథకం
- ఎన్నికల తరువాత ప్రకటించే అవకాశం
న్యూఢిల్లీ: 'ఉద్యోగ భవిష్య నిధి' (ఈపీఎఫ్‌వో) సంస్థ తమ చందాదారులైన నాలుగు కోట్ల మంది వేతన జీవులకు లబ్ధి చేరకూర్చేలా త్వరలోనే ఓ గృహ కొనుగోలు పథకాన్ని అందుబాటులోకి తీసుకురానుంది. దేశంలో అందరికీ గృహ సదుపాయాన్ని అందించాలన్న ప్రభుత్వ లక్ష్యానికి వేతన జీవులను దగ్గరకు చేసే విధంగా ఈపీఎఫ్‌వో ఈ పథకాన్ని తీసుకురానుంది. అయిదు రాష్ట్రాల ఎన్నికల ప్రక్రియ ముగిసే మార్చి 8 తరవాత ప్రభుత్వం ఈ దిశగా ఒక ప్రకటన చేసే అవకాశం ఉన్నట్టుగా ఈపీఎఫ్‌వో అధికారి ఒకరు వెల్లడించారు. ఈ తాజా గృహ కొనుగోలు పథకంలో ఈపీఎఫ్‌వో కేవలం అనుసంధానకర్తగా మాత్రమే వ్యవహరించనున్నట్టుగా సమాచారం. ఈ పథకం కింద లబ్ధి పొందేందుకు గాను ఉద్యోగులు, వారి యాజమాన్యాలు ఒక బృందంగా హౌసింగ్‌ సొసైటీగా ఏర్పడాల్సి ఉంటుంది. గ్రూపునకు కనీసం 20 మంది సభ్యులు ఉండాలి. అనంతరం వీరు తమ అభిరుచి మేరకు బ్యాంకులు, బిల్డర్స్‌ లేదా ఇండ్ల అమ్మకందారులతో గృహ విక్రయానికి సంబంధించి ఒక ఒప్పందం కుదుర్చుకోవాలి. ఈ ఒప్పందం మేరకు ఈపీఎఫ్‌వో వారికి ఆర్థిక దన్నుగా నిలుస్తుంది. చందాదారులు వెనకేసిన ఈపీఎఫ్‌వో సొమ్ము నుంచి నెలసరి వాయిదాలను (ఈఎంఐలను) చెల్లిస్తుంది.సంఘటిత రంగంలో పనిచేస్తున్న కార్మికులకు ఈ పథకం ఎంతగానో ఉపయోగపడుతుందని సదరు అధికారి తెలిపారు. కాగా తమ చందదారులు చెల్లించే రుణ సామర్థ్యాన్ని తెలియజేస్తూ ఈపీఎఫ్‌వో ఒక సర్టిఫికేట్‌ను కూడా జారీ చేస్తుంది. అయితే ఎదైనా వివాదం తలెత్తే అందుకు ఈపీఎఫ్‌వో మాత్రం ఎలాంటి బాధ్యతను వహించదన్నారు. సంబంధిత వ్యవహారాలు గ్రూపు హౌసింగ్‌ సొసైటీ తీసుకోనుందని వెల్లడించారు. అయితే నెలవారిగా చెల్లించే రుణాల విషయంలో సొసైటీ అనుమతితో నిలుపుదల చేసే అధికారం ఈపీఎఫ్‌వోకు ఉందని తెలిపారు.
మీ స్నేహితులకు రికమెండ్ చెయ్యండి